On suositeltavaa käyttää ruokajuomana (sekä aterioiden välillä) vettä, sillä elimistö ei käsittele juotuja kaloreita samalla tavalla kuin ruuasta saatavia. Jos energiaa saadaan juomista, se imeytyy hyvin nopeasti ja nostaa verensokeria enemmän. Myös kylläisyysvaikutus on olematon, koska ruuansulatuksen ei tarvitse työskennellä juurikaan ja juomissa on usein niukasti kuituja, proteiinia tai rasvoja, jotka hidastavat imeytymistä. Energiapitoiset juomat vaikeuttavat siksi painonhallintaa. Myös smoothieista kannattaa tämän vuoksi tehdä paksuja ja lisätä niihin kuituja ja hieman hyvää rasvaa sekä ”pureskella” ne (voit myös lisätä päälle jotain rouskuteltavaa kuten muutaman pähkinän tai kokonaisia marjoja), nälkä pysyy silloin paremmin poissa.
Vettä ei kannata juoda isoja määriä aterioilla, vaan niiden väleissä. Vesi laimentaa mahahappoja, joita tarvitaan ruuansulatukseen. Ruoka sulaa siis tehokkaammin, kun juot suuremmat määrät eri aikaan.
Myös yrttiteehaudukkeet sekä vihreä ja valkoinen tee sopivat juomiksi. Kahvia ja mustaa teetä kannattaa käyttää rajoitetusti, sillä ne eivät nesteytä niin hyvin ja kofeiinilla on suurempina määrinä haittavaikutuksia. Makeuttamattomia kivennäisvesiä voi käyttää jonkin verran, mutta ei joka aterialla. Sen sijaan limsat ja vastaavat sopivat vain satunnaiseen käyttöön riippumatta siitä, onko ne makeutettu sokerilla vai keinotekoisilla makeutusaineilla. Makea maku ikään kuin huijaa aivoja ja käynnistää insuliinin tuotannon, vaikka sokeria ei tulisikaan.